Ali Alatas

Dr. (H.C.) Ali Alatas, S.H. (4 Novèmber 1932 – 11 Dèsèmber 2008) panèka diplomat Indonèsia sè toman ajabat mènangka Menteri Lowar Naghârâ Rèpublik Indonèsia taon 1988–1999 è pamarènta'anna Prèsidèn Soeharto bân BJ Habibie. Kantos sèdhâna, salèrana dhâddhi Utusân Khusus Sèkjen PBB ghâbây Myanmar, Utusân Khusus Prèsidèn RI ghâbây mas'alah Tèmor Tengnga, bân Katua Dèwan Pertimbangan Prèsidèn.

 Karir 
Pendidikan ḍhâsar kadiplomatan èkaollè è Akademi Dinas Lowar Naghârâ Jakarta (lulus 1954) bân è Fakultas Hokom UI (lulus 1956). Saellana, salèrana toron ka dhunnya pèrs kantos awwâl 1950, tor salèrana maso' Dirèktorat Èkonomi Antarnaghârâ Departemèn Lowar Naghârâ. Karir mènangka diplomat èjhâlâni è pan-bârâmpan kantor bekkèl Indonèsia, akadhi Thailand, Amèrika Serikat, bân PBB. Salèrana toman jhughân dhâddhi sèkretaris Adam Malik bâkto Adam Malik dhâddhi Menteri Lowar Naghârâ (1970–1976) bân bekkèl Prèsidèn RI (1978–1982).

Nyamana molaè èkennal luwas saellana salèrana aktif mènangka fasilitator musyawarah pardamaian ka pihak-pihak sè atokar è Perrang Kamboja–Vietnam, lèbât partemmowan-partemmowan informal sè èkennal mènangka Jakarta Informal Meeting (JIM) kantos pan-bârâmpan kalè. Kagiyadhân diplomatis ka'dinto marè kalabân suksès saellana bisa ngaollè Parjhânjhiyân Pardamaiyan Kamboja Komprèhènsif sè ètèken è Paris è taon 1991. The Guardian nyebbhut jhâ' Parjhânjhiyân Pardamaiyan ka'dinto panèka kasuksèsan palèng rajâna Ali Alatas.MacKinnon, Ian (2008-12-17). "Ali Alatas: Indonesian diplomat who helped broker peace in Cambodia". UK: The Guardian. Èarsipaghi ḍâri vèrsi aslina tangghâl 2019-06-29. Èaksès tangghâl 21-01-2026

Sombhângan laèn sè ta' patè èbahas luwas sareng pèrs tapè signifikan panèka salèrana dhâddhi mediator ḍâlem musyawarah pamarènta Filipina kalabân Front Pambèbasân Nasional Moro (MNLF) sè marè kalabân panèkennan Parjhânjhiyân Jakarta è taon 1996.Marsden, Lee (2016). The Ashgate Research Companion to Religion and Conflict Resolution. Routledge. kaca 128. ISBN 978-1317041832.

Taon 2003, Alatas èyangka' dhâddhi Utusân khusus Sèkretaris Jendral Perserikatan Bhângsa-Bhângsa. Salèrana ngèntarè ka Myanmar tello arè abiddhâ è tangghâl 18 Agustus 2005 ghâbây maksa Pambèbasân Aung San Suu Kyi. Salèrana panèka Utusân khusus partama sè èberri' èḍhi ghâbây èntar ka Naghârâ kasebbhut sejjhâk taon 2004. Sombhânganna sè palèng akhèr ka Asia Tenggara panèka marumus Piagam ASEAN (ASEAN Charter) sè èjhâlâni molaè bulân Januwari 2009. Salèrana panèka Angghuta Dèwanwan Parumus dokumèn kasebbhut.

Pangarghâ'ân sè ètarèma, iyâ arèya Bintang Mahaputera Otama bân pan-bârâmpan pangarghâ'ân ḍâri Lowar Naghârâ, tor gellar Doktor Honoris Causa dâri Univèrsitas Diponegoro è taon 1996.

 Sombher-sombher